अध्यक्षलाई एक्ल्याउने थापाको प्रयास
अखिल नेपाल फुटबल संघ (एन्फा) का अध्यक्ष पंकजविक्रम नेम्वाङ अस्वस्थ भएपछि स्थगित कार्यसमिति बैठक बिहीबार बस्दैछ । विवादित गौरव थापा (भ्रष्टाचारको अभियोगमा फिफाद्वारा प्रतिबन्धित गणेश थापाका छोरा) लाई प्रमुख कार्यकारी अधिकृत (सीईओ) नियुक्ति, साफ महिला च्याम्पियनसिप २०२२, नेपाल सुपर लिग (एनएसएल) सहितका १७ एजेन्डामा निर्णय गर्ने अपेक्षा गरिएको छ ।
काठमाडौँ — अखिल नेपाल फुटबल संघ (एन्फा) का अध्यक्ष पंकजविक्रम नेम्वाङ अस्वस्थ भएपछि स्थगित कार्यसमिति बैठक बिहीबार बस्दैछ । विवादित गौरव थापा (भ्रष्टाचारको अभियोगमा फिफाद्वारा प्रतिबन्धित गणेश थापाका छोरा) लाई प्रमुख कार्यकारी अधिकृत (सीईओ) नियुक्ति, साफ महिला च्याम्पियनसिप २०२२, नेपाल सुपर लिग (एनएसएल) सहितका १७ एजेन्डामा निर्णय गर्ने अपेक्षा गरिएको छ ।प्रतिबन्धित अवस्थामै रहेका एन्फाका पूर्वअध्यक्ष थापाले आफ्ना जेठा छोरालाई एन्फाको सीईओ बनाउन खुलेरै लबिइङ गरिरहेका छन्, जसलाई वरिष्ठ उपाध्यक्ष वीरबहादुर खड्का, उपाध्यक्षद्वय विराटजंग शाही र दीपक खतिवडा तथा सदस्य महेन्द्र क्षत्रीले खुलेरै साथ दिएका छन् । सीईओ र प्रवक्ता नियुक्तिको एजेन्डा नै उपाध्यक्ष खतिवडाले प्रस्ताव गरेका थिए । निर्वाचनमा नेम्वाङलाई साथ दिएका थापाले आफ्नो समूहमा निवर्तमान अध्यक्ष कर्माछिरिङ शेर्पा पक्षका रमेश व्यञ्जनकार, टीका लामा र भरत बुढ थापा (तीनै जना केन्द्रीय सदस्य) लाई पनि ल्याएको दाबी गरेको छ ।त्यसैले कार्यसमितिको दोस्रो बैठकमा नेम्वाङ, शेर्पा र थापा समूहबीच चर्को बहस हुनसक्ने देखिएको छ । गत असार ६ मा भएको निर्वाचनमा २१ सदस्यीय कार्यसमितिमा १९ चुनिएका थिए । सदस्यमा चार जनाको मत बराबर भएपछि दुई सदस्यलाई अर्को साधारणसभाले चुन्नेछ । अध्यक्ष नेम्वाङ उच्च रक्तचापको कारण मेडिसिटी अस्पताल भर्ना भएपछि सोमबारको बैठक स्थगित गरिएको थियो । उनको अझै चिकित्सककै निगरानीमा उपचार भइरहेको छ ।अध्यक्ष थापाकै पहलमा गौरवलाई एन्फाको सीईओ नियुक्ति गर्ने प्रयास गरिएको हो । सीईओ नभए गौरवलाई सहायक महासचिव वा प्रतियोगिता प्रमुखको नियुक्ति दिनुपर्ने दबाब दिँदै थापा पक्षले अध्यक्ष नेम्वाङनिकट नवीन पाँडे (अन्तर्राष्ट्रिय सम्बन्ध प्रमुख) लाई हटाउने प्रस्ताव ल्याउने तयारी पनि गरेका छन् ।